Document ID: 32015D0362

SKLEP SVETA (EU) 2015/362
z dne 2. marca 2015
o stališču, ki se sprejme v imenu Evropske unije v okviru Generalnega sveta Svetovne trgovinske organizacije glede zahtevka Združenih držav za oprostitev STO za podaljšanje in razširitev področja uporabe zakona Združenih držav za oživitev gospodarstva v karibski kotlini (CBERA)
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
ob upoštevanju predloga Evropske komisije,
ob upoštevanju naslednjega:
(1)
V odstavkih 3 in 4 člena IX Marakeškega sporazuma o ustanovitvi Svetovne trgovinske organizacije (v nadaljnjem besedilu: Sporazum STO) so določeni postopki za odobritev oprostitve obveznosti glede večstranskih trgovinskih sporazumov v Prilogi 1A ali 1B ali 1C k Sporazumu STO in njihovim prilogam.
(2)
Združenim državam je bila 15. februarja 1985 odobrena oprostitev obveznosti iz odstavka 1 člena I Splošnega sporazuma o carinah in trgovini 1994 (v nadaljnjem besedilu: GATT 1994) za obdobje od 1. januarja 1984 do 30. septembra 1995. Združenim državam je bilo 15. novembra 1995 odobreno podaljšanje navedene oprostitve za obdobje do 30. septembra 2005, nato pa ponovno 29. maja 2009 za obdobje do 31. decembra 2014, v obsegu, ki Združenim državam omogoča dajatev prosto obravnavo za upravičene izdelke s poreklom iz upravičenih držav in ozemelj Srednje Amerike in Karibov (v nadaljnjem besedilu: države upravičenke), določenih v skladu z določbami zakona za oživitev gospodarstva v karibski kotlini iz leta 1983, kakor je bil spremenjen z zakonom o razširitvi oživitve gospodarstva v karibski kotlini iz leta 1990 in zakonom o trgovinskem partnerstvu med Združenimi državami in karibsko kotlino, zakonom o haitijski priložnosti na polobli s spodbujanjem partnerstva iz leta 2006 ter zakonom o haitijski priložnosti na polobli s spodbujanjem partnerstva iz leta 2008 (v nadaljnjem besedilu: obstoječa oprostitev).
(3)
V skladu z odstavkom 3 člena IX Sporazuma STO so Združene države predložile zahtevek za podaljšanje obstoječe oprostitve do 31. decembra 2019 in razširitev področja uporabe obstoječe oprostitve obveznosti iz odstavka 1 člena I GATT 1994 v obsegu, ki Združenim državam omogoča dajatev prosto obravnavo za upravičene izdelke s poreklom iz držav upravičenk, določenih v skladu z določbami zakona za oživitev gospodarstva iz leta 1983, kakor je bil spremenjen z zakonom o razširitvi oživitve gospodarstva v karibski kotlini iz leta 1990 in zakonom o trgovinskem partnerstvu med Združenimi državami in karibsko kotlino, zakonom o haitijski priložnosti na polobli s spodbujanjem partnerstva iz leta 2006, zakonom o haitijski priložnosti na polobli s spodbujanjem partnerstva iz leta 2008 ter zakonom o programu za haitijsko gospodarsko okrevanje iz leta 2010.
(4)
Odobritev zahtevka Združenih držav za oprostitev STO ne bi negativno vplivala niti na gospodarstvo Unije niti na trgovinske odnose z upravičenci te oprostitve. Poleg tega Unija na splošno podpira ukrepe za boj proti revščini in spodbujanje stabilnosti v državah upravičenkah.
(5)
Zato je primerno sprejeti stališče, ki se bo v imenu Unija sprejelo na Generalnem svetu STO v podporo zahtevku Združenih držav za oprostitev -
SPREJEL NASLEDNJI SKLEP:
Člen 1
Stališče, ki se sprejme v imenu Unije v okviru Generalnega sveta Svetovne trgovinske organizacije je podpora zahtevku Združenih držav za oprostitev obveznosti iz odstavka 1 člena I Splošnega sporazuma o carinah in trgovini 1994 od 1. januarja 2015 do 31. decembra 2019 v skladu s pogoji iz zahtevka Združenih držav za oprostitev.
To stališče izrazi Komisija.
Člen 2
Ta sklep začne veljati na dan sprejetja.
V Bruslju, 2. marca 2015

Labels: 13
3
19
18